Terreurwaarskuwing is ‘betreurenswaardig’, sê RamaphosaPres. Cyril Ramaphosa en pres. Pedro Sánchez van Spanje tydens die perskonferensie (27 Oktober 2022) (Foto: Kopano Tlape/GCIS) Pres. Cyril Ramaphosa het Donderdag gesê dit is “betreurenswaardig” dat die Amerikaanse ambassade ŉ waarskuwing uitgereik het van ŉ moontlike terreuraanval in die land sonder om sy regering te raadpleeg. Die Amerikaanse ambassade het Woensdag die kennisgewing op sy webwerf gepubliseer en die moontlike teiken as Sandton geïdentifiseer. Volgens die waarskuwing word die aanval moontlik vir Saterdag beplan. “Dit is baie jammer dat die VSA hierdie tipe waarskuwing uitreik sonder enige tipe gesprek met ons,” het hy tydens ŉ perskonferensie gesê. “Enige tipe waarskuwing sal van die regering van die Republiek van Suid-Afrika af kom. Dit is jammer dat ŉ ander regering só waarskuwing uitgereik het en paniek gesaai het onder ons mense.” Ramaphosa het reageer op ŉ vraag tydens ŉ gesamentlike perskonferensie met die Spaanse eerste minister Pedro Sánchez Pérez-Castejón, wat tans besoek aflê in Suid-Afrika. Hy sê die regering “werk onverpoosd” om die boodskap te probeer verifieer wat van die VSA af gekom het. Die ambassade het gesê die Amerikaanse regering “het inligting ontvang dat terroriste moontlik ŉ aanval op ŉ groot byeenkoms beplan by ŉ ongespesifiseerde ligging in die groter Sandton-gebied”. Die kennisgewing het vinnig op sosiale media en WhatsApp-groepe versprei. Die regering het vroeër gesê die kennisgewing “is bloot deel van die Amerikaanse regering se standaard kommunikasie met sy burgers”. Verskeie kennisgewings oor moontlike terreuraanvalle in Suid-Afrika is al die afgelope paar jaar uitgereik. News24 het Donderdag gesê anonieme bronne het aangevoer die teikens kan moontlik met ŉ LGBTQIA+-parade in Sandton verband hou of ŉ vertoning deur ŉ Suid-Afrikaanse komediant van Joodse afkoms. Die Amerikaanse ambassade het Sondag ook ŉ veiligheidskennisgewing uitgereik vir Abuja, Nigerië. Amerikaanse burgers word gemaan om “nienoodsaaklike reise en groot skares te vermy”. Suid-Afrika help Mosambiek met ŉ Islamitiese inval en het sedert Julie verlede jaar reeds meer as 1 000 soldate ontplooi.